SKRIFTLIG FORESPØRGSEL P-3512/01

af Francesco Fiori (PPE-DE) til Kommissionen

(20. december 2001)

Om: Tobaksdyrkning

I tobaksindustrien i Europa er der ca. 600 000 arbejdstagere beskæftiget inden for dyrkning og forarbejdning. Det dyrkede areal omfatter ca. 150 000 ha og er hovedsagelig beliggende i Sydeuropa. Størst fortjeneste ved tobaksdyrkning får områder med dårlig jord og med et klima, som ikke er så egnet til andre afgrøder (i Italien er det især Campanien, Puglia, Umbrien og Veneto). Af ovennævnte grunde er der for øjeblikket især for de små bedrifter ikke nogen økonomisk bærbare landbrugsmæssige alternativer til tobaksdyrkning. I de små kommuner tjener de fleste indbyggere til livets opretholdelse via udbyttet fra tobaksdyrkningen.

I 1970 blev der med henblik på afskaffelsen af statsmonopolordningen, der sikrede opkøb af hele tobaksproduktionen i Fællesskabets lande, oprettet en fælles markedsordning, som fastlagde en ordning vedrørende støtte til fremstilling af råtobak. Forud for revisionen af den fælles markedsordning for tobak, som påregnes at finde sted i 2002, har Kommissionen med stort flertal vedtaget et dokument om den bæredygtige udvikling, som også blev vedtaget af Europa-Parlamentet og derpå blev forelagt Rådet i Göteborg. I dette dokument fastlægges en skridtvis reduktion af støtten til tobaksdyrkning i overensstemmelse med beskyttelsen af folkesundheden. Dette argument udgør en virkelig falsk ideologisk argumentation, da der derefter alligevel vil blive røget i samme omfang i Unionen, men med den forskel, at andelen på 20 % af den tobak, der for øjeblikket dyrkes i EU, så bliver importeret med deraf følgende belastning af handelsbalancen og med den ulempe, at mulighederne for en plantesundhedskontrol af produktet med sikkerhed er ringere. Afskaffelsen af ovennævnte støtte, som for øjeblikket udgør ca. 80 % af landbrugernes samlede indkomst, vil direkte føre til, at tobaksdyrkningen, som så ikke længere er lønsom, vil blive opgivet, og de forskellige bedrifter vil blive forladt.

Hvilke eventuelle alternative afgrøder eller beskæftigelsesalternativer har Kommissionen fundet eller agter den at finde til de beskæftigede i denne industri, som vil blive nødt til at opgive tobaksdyrkningen og dermed må regne med en alvorlig indkomstnedgang eller måske fuldstændigt bortfald af familiens indkomst?

Svar afgivet på Kommissionens vegne af Franz Fischler

(29. januar 2002)

Kommissionen vedtog den 21. november 2001 et forordningsforslag om fastsættelse af præmier og garantitærskler for de tre følgende høstår og om ændring af grundforordningen for den fælles markedsordning for tobak.

Forslaget er i overensstemmelse med de retningslinjer for den fremtidige støtte til tobaksproduktionen, som Kommissionen har opstillet i sin meddelelse om en EU-strategi for bæredygtig udvikling, navnlig hvad angår nødvendigheden af, at der samtidig med den gradvise afvikling af tobaksstøtten træffes foranstaltninger til udvikling af alternative indtægtskilder og erhvervsmuligheder for tobaksarbejdere og -producenter.

Kommissionens beslutning herom er begrundet i et ønske om at sikre, at landbrugspolitikken er i overensstemmelse med EF-traktatens artikel 152 (tidl. artikel 129), ifølge hvilken der skal sikres et højt sundhedsbeskyttelsesniveau ved fastlæggelsen og gennemførelsen af alle Fællesskabets politikker og aktiviteter, uden at der i øvrigt er taget stilling til, om der er en forbindelse mellem støtten til tobaksproduktionen og forbruget af tobaksprodukter.

Kommissionen er dog klar over de vanskeligheder, som omstillingen af råtobaksproduktionen kan give anledning til, navnlig i visse produktionsområder. Derfor indeholder forslaget også ud over en garanti for støtte til producenterne i de tre kommende år, ændringer af visse mekanismer i den fælles markedsordning, navnlig vedrørende tobaksfonden, som er blevet ændret, så der blandt andet kan finansieres undersøgelser af de muligheder, producenterne af råtobak har for at omstille sig til andre afgrøder eller aktiviteter, samt nogle indledende særlige omstillingsforanstaltninger i produktionsområderne. I den forbindelse vil de erfaringer, der er opnået i forbindelse med udviklingsprogrammerne for landdistrikterne, være af stor betydning.

Kommissionen har i øvrigt til hensigt at udarbejde omstillingsforanstaltningerne under tobaksfonden på en sådan måde, at der bliver en sammenhæng med programmet for opkøb af kvoter, idet der herved vil kunne opnås væsentlige synergivirkninger.

Desuden vil der, inden der forelægges nye forslag vedrørende sektoren, blive foretaget en evalueringsundersøgelse af den fælles markedsordning. Kommissionens indsats vil være præget af beslutsomhed, men den vil gå gradvist frem for derved at sikre, at produktionsområdernes økonomiske og sociale vitalitet opretholdes.